b'\n_START_ARTICLE_\nPanamos kanalas\n_START_PARAGRAPH_\nPanamos kanalas (isp. Canal de Panam\xc3\xa1)\xc2\xa0\xe2\x80\x93 dirbtinis vandens kelias Centrin\xc4\x97je Amerikoje, Panamoje. Panamos kanalas jungia Atlanto vandenyn\xc4\x85 su Ramiuoju vandenynu.\n_START_SECTION_\nIstorija\n_START_PARAGRAPH_\nPanamos kanalo kasimo id\xc4\x97ja kilo XVI a. prad\xc5\xbeioje, bet tik XIX a. susidar\xc4\x97 galimyb\xc4\x97 j\xc4\xaf i\xc5\xa1kasti. Tuo metu buvo svarstytas ir alternatyvus\xc2\xa0\xe2\x80\x93 Nikaragvos kanalo projektas, ta\xc4\x8diau d\xc4\x97l \xc4\xafvairi\xc5\xb3 prie\xc5\xbeas\xc4\x8di\xc5\xb3 buvo i\xc5\xa1kastas Panamos kanalas._NEWLINE_Pagal 1846\xc2\xa0m. JAV\xc2\xa0\xe2\x80\x93 Kolumbijos sutart\xc4\xaf JAV gavo teis\xc4\x99 nemokamai naudotis keliu per Panamos s\xc4\x85smauk\xc4\x85. 1850\xc2\xa0m. JAV pasira\xc5\xa1\xc4\x97 su Did\xc5\xbei\xc4\x85ja Britanija Kleitono-Bulverio sutart\xc4\xaf, garantuojan\xc4\x8di\xc4\x85 b\xc5\xabsimojo kanalo neutralitet\xc4\x85._NEWLINE_Naudodamasi Did\xc5\xbeiosios Britanijos ir JAV nesutarimais, Pranc\xc5\xabzija 1879\xc2\xa0m. \xc4\xafsigijo i\xc5\xa1 Kolumbijos vyriausyb\xc4\x97s kanalo kasimo koncesij\xc4\x85 ir \xc4\xafk\xc5\xabr\xc4\x97 Ferdinando de Lesepso (Ferdinand de Lesseps) (Sueco kanalo kasimo vadovo) vadovaujam\xc4\x85 Visuotin\xc4\x99 tarpokeaninio kanalo bendrov\xc4\x99. Jai bankrutavus, 1894\xc2\xa0m. kanalo kasimo koncesij\xc4\x85 nupirko JAV._NEWLINE_JAV par\xc4\x97m\xc4\x97 Panamos atsiskyrim\xc4\x85 nuo Kolumbijos ir 1903\xc2\xa0m. \xc4\xafsigijo 16\xc2\xa0km plo\xc4\x8dio vadinam\xc4\x85j\xc4\x85 Panamos kanalo zon\xc4\x85 bei 1904\xc2\xa0m. prad\xc4\x97jo kasti kanal\xc4\x85._NEWLINE_40 000 darbinink\xc5\xb3 per m\xc4\x97nes\xc4\xaf i\xc5\xa1kasdavo 2 milijonus m\xc2\xb3 uolien\xc5\xb3. Statyb\xc5\xb3 metu buvo siekiama tinkamai apr\xc5\xabpinti darbininkus gyvenam\xc4\x85ja vieta ir maistu, taip pat sausinti moskit\xc5\xb3 apniktas pelkes, nes daug darbinink\xc5\xb3 pakirto moskit\xc5\xb3 perne\xc5\xa1ama geltonoji kar\xc5\xa1tin\xc4\x97 ir maliarija. D\xc4\x97l \xc5\xa1i\xc5\xb3 lig\xc5\xb3, statyboje mir\xc4\x97 daugiau nei 5500 vyr\xc5\xb3._NEWLINE_Pirmasis laivas Panamos kanalu praplauk\xc4\x97 1914\xc2\xa0m. rugpj\xc5\xab\xc4\x8dio 15 d., bet oficialiai kanalas atidarytas tik 1920\xc2\xa0m._NEWLINE_Ilgainiui Panama prad\xc4\x97jo siekti j\xc4\xaf susigr\xc4\x85\xc5\xbeinti ir pagal 1977\xc2\xa0m. JAV\xc2\xa0\xe2\x80\x93 Panamos sutart\xc4\xaf Panamos kanalas ir Panamos kanalo zonos suverenitetas 1999\xc2\xa0m. gruod\xc5\xbeio 31 d. atiteko Panamos vyriausybei.\n_START_SECTION_\nGeografija ir techniniai parametrai\n_START_PARAGRAPH_\nPanamos kanalo ilgis 81,6\xc2\xa0km, i\xc5\xa1 j\xc5\xb3 16,4\xc2\xa0km eina pagilintu Panamos ir Limono \xc4\xaflank\xc5\xb3 dugnu. Atlanto vandenyno \xc5\xa1laite kanalas eina \xc4\x8ciagreso up\xc4\x97s sl\xc4\x97niu (jame sudarytas dirbtinis Gatuno e\xc5\xbeeras), o Ramiojo vandenyno \xc5\xa1laite\xc2\xa0\xe2\x80\x93 Rio Grand\xc4\x97s sl\xc4\x97niu. D\xc4\x97l S raid\xc4\x97s formos, rytin\xc4\x97 Panamos kanalo pus\xc4\x97 Atlanto vandenyne yra nutolusi \xc4\xaf vakarus labiau nei vakarin\xc4\x97 \xc4\xafplauka Ramiajame vandenyne._NEWLINE_Panamos kanalo plotis 150\xe2\x80\x93305\xc2\xa0m, gylis 12,5\xe2\x80\x9313,7\xc2\xa0m. Kanalas turi \xc5\xa1e\xc5\xa1ias pakopas (po tris kiekviename vandenskyros \xc5\xa1laite) porini\xc5\xb3 \xc5\xa1liuz\xc5\xb3; kiekvieno \xc5\xa1liuzo ilgis 305\xc2\xa0m, plotis 33,5\xc2\xa0m. Maksimal\xc5\xabs laiv\xc5\xb3, galin\xc4\x8di\xc5\xb3 plaukti Panamos kanalu parametrai yra: ilgis 294,1\xc2\xa0m, plotis 32,3\xc2\xa0m, grimzl\xc4\x97 12\xc2\xa0m, auk\xc5\xa1tis 57,91\xc2\xa0m (kai kuriais atvejais, esant \xc5\xbeemam vandens lygiui kanale, laiv\xc5\xb3 auk\xc5\xa1tis gali b\xc5\xabti didesnis). Laiv\xc5\xb3 eism\xc4\x85 kanalu pri\xc5\xbei\xc5\xabri speciali Panamos kanal\xc5\xb3 locman\xc5\xb3 tarnyba. Vidutini\xc5\xa1kai laivas kanal\xc4\x85 perplaukia per 9 valandas. Per par\xc4\x85 kanalu gali perplaukti 48 laivai. Per metus kanalu perplaukia apie 17,5 t\xc5\xabkst. laiv\xc5\xb3, gabenan\xc4\x8di\xc5\xb3 apie 200 mln. t. krovini\xc5\xb3.\n_START_SECTION_\nKanalo reik\xc5\xa1m\xc4\x97\n_START_PARAGRAPH_\nPanamos kanalo atidarymas padar\xc4\x97 mil\xc5\xbeini\xc5\xa1k\xc4\x85 \xc4\xaftak\xc4\x85 laivybai ir ekonomikai: labai suma\xc5\xbe\xc4\x97jo i\xc5\xa1laidos laivams plaukiant kanalu, o ne aplink vis\xc4\x85 Piet\xc5\xb3 Amerik\xc4\x85. Kanalo funkcionavimas laivams sutrumpina kelion\xc4\x99, kuri\xc4\x85 tekt\xc5\xb3 keliauti nuo Niujorko iki San Fransisko. D\xc4\x97l Panamos kanalo, \xc5\xa1is atstumas suma\xc5\xbe\xc4\x97ja nuo 22,5 t\xc5\xabkst. km iki 9,5 t\xc5\xabkst. km. Panamos kanalas \xc4\xafgavo ir didel\xc4\x99 geopolitin\xc4\x99 reik\xc5\xa1m\xc4\x99. Juo gali greitai perplaukti ir didieji karo laivai. Pagal maksimal\xc5\xb3 kanalu galin\xc4\x8di\xc5\xb3 plaukti laiv\xc5\xb3 gabarit\xc5\xb3 dyd\xc4\xaf buvo nustatytas ir specialus konteinerini\xc5\xb3 laiv\xc5\xb3 bei tanklaivi\xc5\xb3 tipas\xc2\xa0\xe2\x80\x93 Panamax.'